Man gee homself oor ná verkeersbeampte sterfArgieffoto ŉ Motoris van Limpopo wat Sondag in Tzaneen glo betrokke was in ŉ tref-en-trap-ongeluk waartydens ŉ verkeersbeampte gesterf het, is in hegtenis geneem. Maroela Media het vroeër berig die 40-jarige verkeersbeampte, deel van die Groter Tzaneen-munisipaliteit se Mopani-distrik, was op die R36 naby die Macdonald-varsproduktemark aan diens toe ŉ motor hom gestamp en die motoris weggejaag het. Lt.kol. Moatshe Ngoepe, woordvoerder van die polisie, het gesê die ongeluk het ongeveer 15:30 plaasgevind. “Die motief vir die ongeluk is nog nie bekend nie, die ondersoek duur voort,” het Ngoepe gesê. Volgens hom het die motoris homself Sondagaand by sy naaste polisiestasie oorgegee. Die verdagte verskyn Dinsdag in die Tzaneen-landdroshof op aanklag van strafbare manslag.